SKRIFTLIG FORESPØRGSEL P-0962/01

af Ria Oomen-Ruijten (PPE-DE) til Kommissionen

(19. marts 2001)

Om: Forekomst af SRM i kød fra nederlandske slagterier

Efter en nederlandsk undersøgelse for nylig, der fandt sted, efter at Storbritannien havde opdaget SRM (specificeret risikomateriale) i kød, der stammede fra en række nederlandske slagterier, spørger jeg Kommissionen om følgende:

Kan Kommissionen oplyse, om der også i andre medlemsstater stadig forekommer SMR i kød, der forarbejdes i slagterier?

Hvordan agter Kommissionen at fremme undersøgelser af, om bl.a. slagterier håndhæver de eksisterende bestemmelser?

Hvordan kan det forklares, at forekomsten af SRM kun er blevet opdaget ved inspektioner i Storbritannien?

Svar afgivet på Kommissionens vegne af David Byrne

(23. april 2001)

Siden de vigtigste bestemmelser i Kommissionens beslutning 2000/418/EØF af 29. juni 2000 om regulering af anvendelsen af materiale, der udgør en risiko med hensyn til overførbare spongiforme encephalopatier(1), trådte i kraft i oktober 2000, har Kommissionen indsamlet oplysninger om medlemsstaternes gennemførelse af beslutningen.

Kommissionens Fødevare- og Veterinærkontor har siden december 2000 aflagt besøg i elleve medlemsstater for at vurdere gennemførelsen af de vigtigste fællesskabsforanstaltninger vedrørende bovin spongiform encephalopati (BSE). Beslutning 2000/418/EF lå inden for rammerne af disse inspektioner, og der foretages i disse dage yderligere inspektionsbesøg. Når de endelige rapporter om inspektionerne er udarbejdet, vil de i overensstemmelse med de officielle procedurer blive fremsendt til Parlamentet og offentliggjort på Generaldirektoratet for Sundhed og Forbrugerbeskyttelses websted. Det fremgår af oplysningerne i udkastene til disse rapporter, at den kontrol, som udføres af de relevante myndigheder, hvad angår fjernelsen af specificeret risikomateriale (SRM) i slagterier, ansås for at være ineffektiv i de fleste af de medlemsstater, man besøgte, og at forbedringer var påkrævet, hvis tilstedeværelsen af SRM, især rygsøjle, helt skal kunne udelukkes.

Beskyttelsen af forbrugernes sundhed er et af Kommissionens hovedmål. Enhver potentiel sundhedsrisiko, hvad angår BSE, tages yderst alvorligt, og med dette for øje er der indført en lang række fællesskabsforanstaltninger. Fjernelsen af SRM betragtes af Kommissionen som den vigtigste foranstaltning til beskyttelse af folkesundheden. Medlemsstaterne er ansvarlige for gennemførelsen og håndhævelsen af denne bestemmelse, som det generelt også er tilfældet med andre fællesskabsregler. Som nævnt ovenfor foretager Fødevare- og Veterinærkontoret kontrol heraf.

Ifølge Kommissionens oplysninger har Det Forenede Kongeriges Food Standards Agency givet de lokale myndigheder og Meat Hygiene Service pålæg om at forstærke kontrollen af importeret kød, der modtages på autoriserede opskæringsanlæg i Det Forenede Kongerige. Denne beslutning er primært truffet for at sikre en fortsat beskyttelse af forbrugerne mod potentielle sundhedsrisici, navnlig risici forbundet med BSE, men også i forventning om en mulig øget import af oksekød på grund af det seneste udbrud af mund- og klovsyge.

(1) EFT L 158 af 30.6.2000.